Sophie Hæstorp Andersen (S), 2004-02-03:
Retssikkerhed og patientsikkerhed forudsætter hvis ikke god kommunikation så i hvert fald gensidig forståelighed.
Hvorfor kan man ikke få ordentlig tolkning?
Det er, fordi der ikke er tilstrækkelig med uddannede tolke.
Hvorfor er der ikke det?
Fordi mange ikke har råd til selv at betale for uddannelsen, når den ikke giver bedre jobmuligheder, end hvis man er uuddannet.
Hvorfor giver den ikke det?
Fordi der ikke stilles krav til uddannelsen hos de tolke, der anvendes.
Det er en ond cirkel, som skal brydes, og det behøver ikke at være så svært.
Den nuværende lovgivning er fra 1919 og rettet mod et ganske andet samfund, når det gælder tolkning i retssager.
Det var et samfund, hvor ord som globalisering og multietnicitet eller multikulturel dårligt var opfundet og i hvert fald slet ikke karakteriserende for Danmark.
Derfor skal lovgivningen selvfølgelig tilpasses dagens danske samfund.
Faktisk står vi her i dag med to beslutningsforslag, som supplerer hinanden ganske glimrende.
Det skal være slut med dårlig og usikker tolkning.
Derfor skal offentlige og halvoffentlige institutioner forpligtes til at anvende certificerede tolke, hvis det står til Socialdemokraterne.
Der skal fastsættes en offentlig prispolitik på tolkeområdet, som tager hensyn til uddannelsesniveauet, og for at sørge for et udbud af tolke, der kan matche den efterspørgsel, der skabes, skal tolkeuddannelsen gøres til en almindelig SU-berettiget uddannelse, eventuelt med flere mulige uddannelsestrin.
Det bør ligeledes være, som det er på alle andre områder, folks kvalifikationer, der tæller, og ikke deres alder eller baggrund.
Det kræver selvfølgelig en vis implementeringsperiode.
Det peger Socialdemokraterne på, og man kan sige, at De Radikale er inde på, hvad den implementeringsperiode kunne indeholde, for vi kan selvfølgelig ikke sætte alting i stå, mens vi sender tolkene på skolebænken.
Derfor skal der på kort sigt gennemføres en systematisk testning af de fungerende tolke og udbydes kurser, der kan opkvalificere de bedste af de uuddannede tolke.
Tolkene får en ordentlig uddannelse og ordentlige arbejdsforhold.
Klienterne får ordentlig tolkning og dermed en bedre retssikkerhed.
Myndighederne, hvad enten det er domstole, socialforvatninger eller sundhedsmyndigheder, får bedre arbejdsforhold og et sikrere bedømmelsesgrundlag, og som samfund kan vi med rimelighed igen sige, at retssikkerheden er en lige ret for alle.
Derfor støtter Socialdemokraterne selvfølgelig det forslag, som vi selv har fremsat, og også De Radikales forslag.
Vi har været glade for, at der er rigtig mange af partierne her i dag, der har været positive, om end nogle jo altid synes, at beslutningsforslagene enten er for detaljerede eller for løse.
Det er jo derfor, vi har muligheden for at drøfte dem og vedtage dem og så få regeringen til at fremsætte et lovforslag, der så kan være detaljeret og gennemarbejdet.
Det er jo den mulighed, man har, når man er i opposition.
Mange har påpeget, at der mangler økonomiske beregninger.
Det er sikkert også rigtigt, og det er også vigtigt at komme med dem.
Men jeg tror, det er vigtigt at få debatten nu, at vi får den rapport på banen, som ministeren har bebudet vil komme meget snart.
Derudover tror jeg, at det er vigtigt, at vi også, når vi skal diskutere udgifter, får set på andre områder.
Fakta er i dag, at uddannelsen til tegnsprogstolk er SU-berettiget.
Det kan åbenbart godt svare sig for samfundet at have SU-berettigede tegnsprogstolke, hvilket jeg også selv synes er en rigtig god idé, men hvad koster det?
Der kunne vi måske få noget at sammenligne med.
Jeg tror også, det vil være bedre for samfundet som helhed, at vi nu får sat fokus på de gråzoner, der er på det her område, for færre gråzoner ville være godt for samfundsøkonomien generelt.
Forhåbentlig vil det samtidig sikre, at flere tolke kan komme i et arbejde, som de kan leve af og dermed betale skat af, så de kan være med til at bidrage yderligere til samfundsøkonomien, så vi også har råd til den SU-berettigede uddannelse. Alt i alt ser vi frem til, at ministeriet nu kan hjælpe os med nogle økonomiske beregninger på området, som er realistiske, og vi ser frem til, at det måske ender med, at alle partierne alligevel kan støtte de forslag, der ligger her i dag.